Diari Oficial de la Generalitat Valenciana


Sumari del DOGV 7528, del 19-05-2015 (2015/4608)

ORDE 51/2015, de 15 de maig, de la Conselleria d'Educació, Cultura i Esport, per la qual es convoquen ajudes per a finançar el foment d'activitats de la participació, associació i formació de mares i pares de l'alumnat, realitzades per les associacions de mares i pares de l'alumnat de centres docents no universitaris de la Comunitat Valenciana sostinguts amb fons públics, les seues federacions i confederacions.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7528

Data del DOGV
:   19-05-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/4608


Data del document
:   15-05-2015

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 51/2015, de 15 de maig, de la Conselleria d'Educació, Cultura i Esport, per la qual es convoquen ajudes per a finançar el foment d'activitats de la participació, associació i formació de mares i pares de l'alumnat, realitzades per les associacions de mares i pares de l'alumnat de centres docents no universitaris de la Comunitat Valenciana sostinguts amb fons públics, les seues federacions i confederacions. [2015/4608]  
La Llei Orgànica 2/2006, de 3 de maig, d'Educació, es referix en el seu preàmbul a la participació com un valor bàsic per a la formació de ciutadans autònoms, lliures, responsables i compromesos, i per això les administracions educatives garantiran la participació de la comunitat educativa en l'organització, el govern, el funcionament i l'avaluació dels centres educatius, tal com establix el títol V d'esta llei. En la seua disposició final primera establix que les administracions educatives afavoriran l'exercici del dret d'associació dels pares, així com la formació de federacions i confederacions per a contribuir a la millor consecució dels objectius educatius.  
El Decret 126/1986, de 20 d'octubre, del Consell de la Generalitat Valenciana, pel qual es regula la participació, funcionament i atribucions de les confederacions, federacions i associacions de mares i pares d'alumnes de centres docents no universitaris de la Comunitat Valenciana, preveu, en l'article 13, la concessió de les ajudes i subvencions d'acord amb criteris de publicitat, concurrència i objectivitat, dins de les disponibilitats pressupostàries.  
L'Orde de 4 de novembre de 1996, de la Conselleria de Cultura, Educació i Ciència, crea el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana.  
Per això, és necessari dotar les associacions de mares i pares d'alumnes (AMPA), les seues federacions i confederacions dels mitjans que els permeten el seu propi sosteniment i realitzar les activitats que els són pròpies en unes condicions adequades.  
Els decrets 233/1997 i 234/1997 de 2 de setembre, pels quals s'aproven els reglaments orgànics i funcionals de les escoles d'Educació Infantil i Primària i dels instituts d'Educació Secundària, definixen en els seus articles 72 i 75, respectivament, les associacions de mares i pares de l'alumnat com a «entitats per a la participació i col·laboració en el funcionament dels centres educatius, a través dels òrgans que els són propis. Les confederacions i les federacions que les integren com a entitats col·laboradores amb l'Administració educativa tenen una responsabilitat educativa fonamental que han de compartir amb les institucions del seu àmbit i concretar-se en una participació activa en la gestió, desenrotllament i control de l'educació».  
  
En compliment d'eixe compromís, la Llei 8/2014, de 26 de desembre, de Pressupostos de la Generalitat per a l'exercici 2015, en el programa pressupostari 421.50, incorpora la línia T0022000, «Foment de la participació, associació i formació de mares i pares d'alumnes». Es tracta d'una línia genèrica els beneficiaris de la qual són les AMPA, les seues federacions i confederacions, i la finalitat de la qual és ajudar a sufragar els seus gastos de funcionament i l'execució d'activitats formatives.  
Amb este fi i fent ús de les facultats que em conferix l'article 28 de la Llei 5/1983, de 30 de desembre, del Consell, el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, i vista la proposta de la Direcció General d'Innovació, Ordenació i Política Lingüística i de conformitat amb esta,  
  
  
ORDENE  
  
Primer  
Convocar ajudes destinades a sufragar gastos de funcionament i l'execució d'activitats formatives de mares i pares de l'alumnat, desenrotllades durant l'any 2015, per:  
1. Les associacions de mares i pares d'alumnes de centres docents públics i concertats, amb seu a la Comunitat Valenciana.  
2. Les federacions d'associacions de mares i pares de l'alumnat de centres docents públics i concertats amb seu a la Comunitat Valenciana.  
  
3. Les confederacions de federacions d'associacions de mares i pares de l'alumnat de centres docents públics i concertats amb seu i àmbit d'activitat a la Comunitat Valenciana.  
  
Segon  
L'import global màxim destinat a les ajudes a què es referix l'ordene primer d'esta orde és de 427.890 euros.  
La quantitat esmentada s'abonarà amb càrrec a la línia de subvenció T0022000 de l'aplicació pressupostària 18.55.97.166.48, del capítol IV, per a l'exercici econòmic de 2015, i es distribuirà de la manera següent:  
  
Es realitza un repartiment entre les AMPA, federacions i confederacions d'associacions de mares i pares d'alumnes, en atenció als seus respectius àmbits de representació i d'acció territorial, a fi d'assegurar les dotacions necessàries per al funcionament correcte i activitat d'estes. Això motiva que el repartiment de la línia de subvenció siga:  
  
Entre les associacions de mares i pares d'alumnes, 100 ajudes de 500 euros, que corresponen a 50.000 euros.  
La resta de l'import total de l'ajuda, que ascendix a 377.890 euros, es repartirà de la manera següent:  
a) A les federacions d'associacions de mares i pares d'alumnes els correspon un import global de 136.040 euros.  
b) A les confederacions de federacions d'associacions de mares i pares d'alumnes els correspon un import global de 241.850 euros.  
  
L'import global màxim podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions. Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
  
Tercer  
Les ajudes objecte d'esta orde no necessiten notificar-se a la Comissió Europea, d'acord amb el que establix l'article 7.4 del Decret 147/2007, del Consell, de 7 de setembre, ja que estan destinades a entitats per a actuacions que no suposen la realització d'activitats econòmiques que puguen suposar un falsejament de la competència en els intercanvis comercials dels estats membres, per la qual cosa no reunixen els requisits per a ser considerades ajuda d'estat als efectes de l'article 107.1 del Tractat de Funcionament de la Unió Europea (TFUE).  
  
  
Quart  
1. S'aproven les bases per les quals es regix la present convocatòria, així com els corresponents models de documentació:  
a) Annex I: ajudes a associacions de mares i pares d'alumnes de centres docents públics i concertats.  
b) Annex II: ajudes a les federacions d'associacions de mares i pares de l'alumnat de centres docents públics i concertats i a les confederacions de federacions d'associacions de mares i pares de l'alumnat de centres docents públics i concertats.  
c) Annex III: model únic de sol·licitud d'ajudes per a associacions de mares i pares d'alumnes, les seues federacions i confederacions.  
d) Annex IV: model de justificació de les ajudes per a associacions de mares i pares d'alumnes.  
e) Annex V: model de justificació de les ajudes per a les federacions i confederacions d'associacions de mares i pares d'alumnes.  
  
f) Annex VI: model de compte justificatiu per a federacions i confederacions d'associacions de mares i pares de l'alumnat (D1, D2, D3 i D4).  
g) Annex VII: model de rebut per col·laboracions ocasionals.  
2. Els models normalitzats estaran disponibles per a omplir-los en el web de la Conselleria d'Educació, Cultura i Esport, dins de la Unitat de Participació Social, http://www.cece.gva.es/relin/val/subvenciones.htm.  
  
  
Quint  
D'acord amb la normativa bàsica estatal en matèria d'administració electrònica i el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, els procediments arreplegats en esta orde s'incorporaran al catàleg de procediments administratius de la Generalitat que poden realitzar-se per via electrònica.  
  
Sext  
Es delega en la direcció general competent en matèria de participació dels diferents sectors de la comunitat escolar perquè dicte les resolucions necessàries per a l'aplicació i interpretació d'esta orde, i s'hi delega la competència per a resoldre la concessió o denegació de les ajudes a què es referix esta convocatòria, l'autorització i disposició del crèdit, i la formulació de propostes de pagament d'estes, i la resta d'actes de gestió comptable per a l'execució de la resolució. A més, se l'autoritza perquè dicte resolucions que complementen o modifiquen les resolucions anteriors, en cas de necessitat, de conformitat amb l'article 19, punt 4, de la Llei General de Subvencions, segons el qual tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió en els termes establits en la normativa reguladora de la subvenció.  
  
Així mateix, es delega en la direcció general competent en matèria de participació dels diferents sectors de la comunitat escolar la resolució dels expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per a l'execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Sèptim  
En tot allò que no preveu esta orde, seran aplicables la Llei 38/2003, de 17 de novembre, General de Subvencions, i el seu reglament de desplegament aprovat per Reial Decret 887/2006, de 21 de juliol, i la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, la Llei de Pressupostos de la Generalitat per a l'exercici 2015 i la resta de normativa de preceptiva aplicació.  
  
Octau  
La implementació i el posterior desplegament d'esta orde no podrà tindre cap incidència en la dotació de tots i cada un dels capítols de gasto assignada a esta conselleria, i en tot cas haurà de ser atés amb els mitjans personals i materials de la conselleria competent en matèria d'educació.  
  
Nové  
Esta orde produirà efectes l'endemà de ser publicada en el Diari Oficial de la Comunitat Valenciana.  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, d'ara en avant LRJPAC, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta ordre, que posa fi a la via administrativa, es podrà interposar, potestativament, un recurs de reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
  
València, 15 de maig de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
ANNEX I  
Ajudes a associacions de mares i pares d'alumnes (AMPA)  
  
Primera. Objecte de les ajudes  
L'objecte de les ajudes és coadjuvar al funcionament i al foment d'activitats exercides per part de les associacions de mares i pares de l'alumnat, que es dirigisquen al compliment de les finalitats a què es referix l'article 5 del Decret 126/1986, de 20 d'octubre, del Govern Valencià.  
Queden compreses les activitats efectuades durant l'any 2015 fins al terme concedit per a la justificació dels gastos de les activitats previstes en els respectius projectes.  
La concessió d'ajudes es realitzarà en règim de concurrència competitiva.  
  
Segona. Sol·licitants  
Podran concórrer a la present convocatòria d'ajudes les associacions de mares i pares d'alumnes que reunisquen els requisits següents:  
1. Tindre establida la seua seu i àmbit d'activitat a la Comunitat Valenciana.  
2. Estar inscrites en el cens de confederacions, federacions i associacions de mares i pares d'alumnes de centres docents no universitaris de la Comunitat Valenciana a què es referix l'Orde de 4 de novembre de 1996, en la data en què es publique la present orde en el Diari Oficial de la Comunitat Valenciana, no sent necessari estar integrades en una federació per a accedir a la subvenció.  
3. Els sol·licitants hauran de complir els requisits de l'article 13 de la Llei 38/2003, de 17 de novembre, General de Subvencions.  
  
Tercera. Import de l'ajuda  
La quantitat destinada a les ajudes per a les associacions de mares i pares d'alumnes, que figura en l'ordene segon d'esta orde, és de 50.000 euros, distribuïts en 100 ajudes de 500 euros.  
  
Quarta. Termini de presentació de sol·licituds  
El termini per a la presentació de sol·licituds serà de 20 dies naturals a comptar del següent a la publicació d'esta orde en el Diari Oficial de la Comunitat Valenciana.  
  
Quinta. Sol·licituds i documentació complementària  
1. Les sol·licituds es dirigiran a la Direcció General d'Innovació, Ordenació i Política Lingüística de la Conselleria d'Educació, Cultura i Esport, situada en l'avinguda de Campanar, 32, 46837 València.  
2. El model de sol·licitud normalitzat estarà disponible en el web de la Conselleria d'Educació, Cultura i Esport, dins de la Unitat de Participació Social, en la adreça d'Internet següent: http://www.cece.gva.es/relin/val/subvenciones.htm.  
3. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Les entitats sol·licitants hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i DEL Procediment Administratiu Comú, modificada per la Llei 4/1999 (LRJPAC).  
  
4. En cas que els sol·licitants opten per presentar la seua sol·licitud en una oficina de Correus, ho faran en sobre obert perquè cada imprés siga datat i segellat per separat pel personal de correus abans de ser certificat.  
5. A la sol·licitud s'adjuntarà la documentació següent:  
a) Projecte d'activitats per al qual se sol·licita l'ajuda i pressupost per al seu finançament.  
b) Certificació de l'acord que acredita la representació de la persona firmant de la sol·licitud.  
6. Si la sol·licitud no reunix els requisits i documents exigits, es requerirà l'interessat o interessada, per qualsevol mitjà que permeta tindre constància de la seua recepció, perquè en un termini de deu dies esmene la falta o adjunte els documents preceptius, amb indicació que si no ho fa així es considerarà que desistix de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució que es dictarà en els termes que preveu l'article 42 de la dita llei.  
7. La documentació de les sol·licituds desestimades o denegades podrà ser retirada per les entitats interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Cultura i Esport. Finalitzat el dit termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
Sexta. Criteris per a la concessió d'ajudes a les associacions de mares i pares d'alumnes (AMPA)  
Les sol·licituds d'ajudes es valoraran d'acord amb els criteris següents:  
1. Un punt per cada unitat (si és el cas, concertades) o especialitat (en el cas d'ensenyances especialitzades) amb que compte el centre docent en què estiga constituïda l'associació de mares i pares d'alumnes, fins a un màxim de 10 punts.  
2. A l'apartat anterior se sumarà la puntuació que corresponga en funció de la valoració atorgada al projecte d'activitats presentat per cada associació sol·licitant. La comissió avaluadora atorgarà als esmentats projectes fins a un màxim de 30 punts, atenent el barem següent:  
  
a) Per activitats dirigides a formar els pares i mares en estratègies que afavorixen la implicació de les famílies i la col·laboració amb els professors en la millora de l'èxit escolar, així com en la prevenció i intervenció en els casos de fracàs escolar, fins a un màxim de 5 punts.  
  
b) Per activitats relatives a la promoció de bancs de llibres en centres escolars. Fins a un màxim de 10 punts.  
c) Per activitats dirigides a formar els pares i mares en estratègies útils en la promoció de l'esforç dels estudiants. Fins a un màxim de 5 punts.  
d) Per activitats culturals, esportives i recreatives dirigides a mares i pares i als alumnes. Fins a un màxim de 5 punts.  
e) Per les accions de formació sobre la utilització de les noves tecnologies i de les xarxes socials en l'Educació. Fins a un màxim de 5 punts.  
D'acord amb els criteris anteriors es formarà una llista d'entitats sol·licitants ordenat de major a menor puntuació. Les cent primeres sol·licituds millor valorades de la llista resultaran adjudicatàries de l'ajuda.  
  
  
Sèptima. Comissió avaluadora  
1. L'avaluació de les sol·licituds de concessió d'ajudes serà realitzada per la comissió avaluadora integrada per:  
a) El titular del Servici d'Innovació i Qualitat, o persona que el substituïsca, que actuarà com a president.  
b) Un funcionari o funcionària que preste els seus servicis en el Servici d'Innovació i Qualitat, que actuarà com a secretari o secretària.  
c) Un funcionari o funcionària que preste els seus servicis en la Subdirecció General de Centres Docents de la Direcció General de Centres i Personal Docent.  
d) Un funcionari o funcionària que preste els seus servicis en la Subdirecció General d'Ordenació de la Direcció General d'Innovació, Ordenació i Política Lingüística.  
e) Un funcionari o funcionària que preste els seus servicis en la Inspecció Educativa.  
2. La comissió avaluadora tindrà la facultat de comprovar, en qualsevol moment, l'efectivitat de les actuacions previstes en la present orde, i podrà demanar a les associacions de mares i pares d'alumnes de la Comunitat Valenciana la remissió d'informes prou documentats sobre l'execució de les activitats dutes a terme, així com dels procediments efectuats amb este fi.  
3. La comissió avaluadora, estudiades i revisades totes les sol·licituds, emetrà un informe que contindrà una relació per orde de puntuació de les associacions de mares i pares d'alumnes que hagen sol·licitat l'ajuda, la qual elevarà a la Subdirecció General d'Innovació i Qualitat Educativa.  
  
Octava. Resolució  
1. El termini màxim per a resoldre la present convocatòria serà de sis mesos a comptar de la data de finalització del termini d'entrega de les sol·licituds. Vençut el termini sense haver-se notificat cap resolució expressa, els interessats podran considerar desestimades les seues sol·licituds per silenci administratiu, segons l'article 55 de la Llei 9/2001, de 21 de desembre, de la Generalitat, de mesures fiscals, de gestió administrativa i financera i d'organització de la Generalitat Valenciana.  
2. Emés l'informe d'avaluació efectuat per la comissió avaluadora, la Subdirecció General d'Innovació i Qualitat Educativa, com a òrgan instructor, elevarà una proposta de resolució per a la concessió de les ajudes a la Direcció General d'Innovació, Ordenació i Política Lingüística, la qual resoldrà esta convocatòria per delegació de la consellera d'Educació, Cultura i Esport.  
3. La resolució, amb l'especificació dels noms de les associacions de mares i pares d'alumnes beneficiàries i les dotacions econòmiques que els corresponguen, així com, si és el cas, les sol·licituds desestimades, es notificarà als interessats d'acord amb el que preveu l'article 58 i següents de la Llei 30/1992, de 26 de novembre, de Règim jurídic de les Administracions Públiques i de Procediment Administratiu Comú (LRJPAC), i la resta de normes d'aplicació en esta matèria, per mitjà de la publicació en la pàgina web http://www.cece.gva.es/relin/val/subvenciones.htm. Esta publicació substituirà la notificació de conformitat amb el que preveu l'article 59.6.b de la LRJPAC.  
  
Novena. Adjudicació i pagament de les subvencions  
1. Les ajudes s'atorgaran en funció dels criteris de la base sexta i podran subvencionar la totalitat o una part dels gastos pressupostats. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions públiques o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
2. Una vegada dictada la resolució expressa de concessió o denegació de les ajudes, l'import d'estes s'abonarà íntegrament a les entitats beneficiàries que hagen presentat correctament la justificació a què es referix la base següent.  
  
Deu. Justificació de les ajudes  
1. Les organitzacions beneficiàries, hauran de presentar la documentació justificativa següent:  
a) Un informe-memòria explicatiu de les activitats que s'han dut a terme.  
b) Compte justificatiu, segons el model de l'annex IV, en el qual s'haurà d'incloure, sota responsabilitat del declarant, els justificants de gasto (factures, rebuts, etc.), o qualsevol altre document amb validesa jurídica, que acrediten la realització dels gastos per als quals es va concedir l'ajuda. El compte haurà d'incloure especificació de les activitats realitzades que han sigut finançades amb la subvenció i el seu cost, amb el desglossament de cada un dels gastos incorreguts.  
2. Les factures o justificants presentats hauran de ser originals i seran emesos a nom de l'associació de mares i pares d'alumnes, amb indicació del CIF, i no serà vàlida la justificació que es realitze amb document expedit a nom d'una altra entitat distinta. Es podran presentar també còpies, però en este cas hauran d'anar acompanyades dels exemplars originals emesos a nom de l'entitat beneficiària, a l'efecte de ser compulsades, de conformitat amb el que establix l'article 73.1 del Reglament de Subvencions, aprovat per RD 887/2006 de 21 de juliol, i posteriorment es tornaran els originals.  
3. Quan es tracte de justificar les col·laboracions ocasionals, s'aportaran els rebuts en què consten les dades del perceptor, el seu NIF, el concepte pel qual es retribuïx, així com les dades relatives a l'associació de mares i pares d'alumnes beneficiària, segons el model de l'annex VII.  
4. S'exclouen aquells gastos que no tinguen una relació directa amb l'activitat subvencionada.  
5. El termini de presentació de la justificació de les ajudes s'establirà en la resolució de concessió.  
6. Si dels justificants de gastos presentats resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca el gasto justificat.  
  
Onze. Obligacions dels beneficiaris  
De conformitat amb el que preveu l'article 14 de la Llei 38/2003, de 17 de novembre, General de Subvencions, els beneficiaris de les ajudes estaran subjectes a les obligacions generals següents derivades de la normativa vigent sobre ajudes o subvencions públiques:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant d'esta conselleria, si és el cas, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
3. Sotmetre's a les actuacions de comprovació, a efectuar per esta conselleria, si és el cas, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
4. Comunicar a esta conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.  
6. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions, on es farà constar el patrocini de la Conselleria d'Educació, Cultura i Esport de la Generalitat.  
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
  
Dotze. Seguiment i control de les ajudes  
1. El seguiment de les ajudes concedides és competència de la direcció general competent en matèria de participació, que establirà els procediments adequats per a això, i podrà designar també els òrgans o comissions que considere oportuns per a realitzar-lo.  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Tota alteració, tant de les condicions tingudes en compte per a la concessió d'estes ajudes com dels requisits i condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.  
5. En els supòsits previstos en l'article 37 de la Llei 38/2003, de 17 de novembre, General de Subvencions, es declararà per resolució, prèvia la substanciació dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament.  
6. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.  
  
  
  
ANNEX II  
Ajudes per a les federacions d'AMPA   
i les confederacions de federacions d'AMPA  
  
Primera. Objecte de les ajudes  
L'objecte d'estes ajudes és contribuir al funcionament, així com fomentar la participació i el desenrotllament de les activitats de formació executades per les federacions d'associacions de mares i pares de l'alumnat i les confederacions de federacions d'associacions de mares i pares de l'alumnat a què es referix l'article 10 del Decret 126/1986, de 20 d'octubre, del Consell, en tots els centres sostinguts amb fons públics.  
Queden compreses les activitats efectuades durant l'any 2015, fins al terme concedit per a la justificació dels gastos de les activitats previstes en els respectius projectes.  
La concessió d'ajudes es realitzarà en règim de concurrència competitiva.  
  
Segona. Sol·licitants  
1. Podran sol·licitar les ajudes les federacions d'associacions de mares i pares de l'alumnat que reunisquen els requisits següents:  
a) Tindre establida la seua seu i àmbit d'activitat a la Comunitat Valenciana.  
b) Estar inscrites, en la data de publicació la present orde, en el cens de confederacions, federacions i associacions de mares i pares de l'alumnat de centres docents no universitaris de la Comunitat Valenciana, d'acord amb l'Orde de 4 de novembre de 1996.  
c) Tindre establit el seu àmbit territorial de nivell provincial o superior.  
d) Hauran de representar, en la data de publicació d'esta orde, almenys el 30 % de les associacions de mares i pares de l'alumnat constituïdes en centres docents públics o el 30 % de les associacions de mares i pares de l'alumnat constituïdes en centres docents concertats, del seu àmbit territorial, segons les dades que consten en el cens que regula l'Orde de 4 de novembre de 1996, de la Conselleria de Cultura, Educació i Ciència.  
2. Podran sol·licitar les ajudes les confederacions de federacions d'associacions de mares i pares de l'alumnat que reunisquen els requisits següents:  
a) Tindre establida la seua seu i àmbit d'activitat a la Comunitat Valenciana.  
b) Estar inscrites, en la data de publicació d'esta orde, en el cens de confederacions, federacions i associacions de mares i pares de l'alumnat de centres docents no universitaris de la Comunitat Valenciana, d'acord amb l'Orde de 4 de novembre de 1996, de la Conselleria de Cultura, Educació i Ciència.  
3. Els sol·licitants hauran de complir els requisits de l'article 13 de la Llei 38/2003, de 17 de novembre, General de Subvencions.  
  
Tercera. Beneficiaris  
Segons allò que s'ha establit en l'article 11 de la Llei 38/2003, de 17 de novembre, General de Subvencions, tindran la consideració de beneficiari de subvencions:  
1. Les entitats que hagen de realitzar l'activitat que va fonamentar el seu atorgament o que es trobe en la situació que legitima la seua concessió.  
2. Tindran igualment la consideració de beneficiari els membres associats del beneficiari que es comprometen a efectuar la totalitat o part de les activitats que fonamenten la concessió de la subvenció en nom i per compte de la federació o confederació beneficiària.  
  
  
Quarta. Import de l'ajuda  
1. La quantitat destinada a les ajudes per a les federacions d'associacions de mares i pares d'alumnes, que figura en l'ordene segon d'esta orde, és de 136.040 euros.  
Dins de l'esmentat import, es realitza un repartiment entre les federacions que integren associacions de mares i pares de l'alumnat de centres privats concertats i centres públics, en atenció a la respectiva representació de cada sector en el sistema educatiu valencià. Això motiva que el repartiment de la línia de subvenció siga:  
a) Entre les federacions d'associacions de mares i pares de l'alumnat que integren els centres privats concertats, un 30 % de les ajudes, que corresponen a 40.812 euros.  
b) Entre les federacions d'associacions de mares i pares d'alumnes de centres públics, la resta de l'ajuda, que correspon a 95.228 euros.  
  
2. La quantitat destinada a les ajudes per a les confederacions de federacions d'associacions de mares i pares d'alumnes, que figura en l'ordene segon d'esta orde, és de 241.850 euros.  
Dins de l'esmentat import, es realitza un repartiment entre les confederacions que integren federacions d'associacions de mares i pares de l'alumnat de centres privats concertats i centres públics, en atenció a la respectiva representació de cada sector en el sistema educatiu valencià. Això motiva que el repartiment de la línia de subvenció siga:  
a) Entre les confederacions que integren federacions d'associacions de mares i pares de l'alumnat dels centres privats concertats, un 30 % de les ajudes, que corresponen a 72.555 euros.  
b) Entre les confederacions de federacions d'associacions de mares i pares de l'alumnat dels centres públics, la resta de l'ajuda, que correspon a 169.295 euros.  
  
Quinta. Termini de presentació de sol·licituds  
El termini per a la presentació de sol·licituds serà de 20 dies naturals a comptar del següent a la publicació d'esta orde en el Diari Oficial de la Comunitat Valenciana.  
  
Sexta. Sol·licituds i documentació complementària  
1. Les sol·licituds es dirigiran a la Direcció General d'Innovació, Ordenació i Política Lingüística de la Conselleria d'Educació, Cultura i Esport, situada en l'avinguda de Campanar, núm. 32, 46432 València.  
2. El model de sol·licitud normalitzat estarà disponible en el web de la Conselleria d'Educació, Cultura i Esport, dins de la Unitat de Participació Social, en l'adreça d'Internet següent: http://www.cece.gva.es/relin/val/subvenciones.htm.  
3. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació, Cultura i Esport. Les entitats sol·licitants hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per Llei 4/1999 (LRJPAC).  
  
4. En cas que els sol·licitants opten per presentar la seua sol·licitud en una oficina de correus, ho faran en sobre obert perquè cada imprés siga datat i segellat per separat pel personal de Correus abans de ser certificat.  
5. A la sol·licitud s'adjuntarà la documentació següent:  
a) Projecte d'activitats per al qual se sol·licita l'ajuda i pressupost per al seu finançament.  
b) Certificació, emesa per l'òrgan competent de la federació o confederació, de l'acord que acredita la representació de la persona firmant de la sol·licitud.  
c) Certificat del fet que no s'ha produït cap modificació respecte als assentaments efectuats en el cens que regula l'Orde de 4 de novembre de 1996, de la Conselleria de Cultura, Educació i Ciència.  
6. La presentació de la sol·licitud comportarà l'autorització de l'òrgan gestor perquè l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Administració Pública demanen els certificats que acrediten que l'entitat sol·licitant complix les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions aprovat per Reial Decret 887/2006, de 21 de juliol.  
7. Si la sol·licitud no reunix els requisits i documents exigits, es requerirà l'interessat o interessada, per qualsevol mitjà que permeta tindre constància de la seua recepció, perquè en un termini de deu dies esmene la falta o adjunte els documents preceptius, amb indicació que, si no ho fa així, es considerarà que desistix de la sol·licitud, d'acord amb el que establix l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, prèvia resolució que es dictarà en els termes que preveu l'article 42 de la dita llei.  
8. La documentació de les sol·licituds desestimades o denegades podrà ser retirada per les entitats interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació, Cultura i Esport. Finalitzat el dit termini, aquelles sol·licituds que no hagen sigut arreplegades podran ser destruïdes d'acord amb la regulació de conservació i eliminació de patrimoni documental.  
  
Sèptima. Criteris per a la concessió d'ajudes  
1. Seran objecte de subvenció les següents accions i activitats contingudes en el projecte presentat en funció dels criteris següents:  
  
A) Programes o plans de xoc contra la desmotivació de les AMPA en els centres educatius:  
a) Projectes sobre impuls i extensió de l'associacionisme. Fins a 10 punts.  
b) Cursos per a la formació de consellers i conselleres escolars. Fins a 10 punts.  
c) Guies bàsiques d'orientació per a les AMPA, consellers i conselleres, constitució de les AMPA, normativa legal, etc. Fins a 5 punts.  
Fins a un màxim del 25 % de la puntuació total.  
B) Programes de promoció de bancs de llibres de text en els centres escolars. Fins a 10 punts.  
Fins a un màxim del 10 % de la puntuació total.  
C) Programar activitats formatives al llarg de l'any, dirigides als pares i mares, que aborden prioritàriament les temàtiques següents:  
  
a) Participació activa de la família i col·laboració estreta amb els tutors, per a promoure l'èxit educatiu i la prevenció del fracàs escolar de l'alumnat. Fins a 15 punts.  
b) Estratègies per a actuar adequadament davant de les tasques de casa i davant de l'estudi, fomentant la importància de la implicació i de l'esforç. Fins a 10 punts.  
c) Estratègies per al foment i la millora de la lectura en l'àmbit familiar, en col·laboració amb els centres docents. Fins a 5 punts.  
d) Per les accions de formació sobre la utilització de les noves tecnologies i de les xarxes socials en l'educació. Fins a un màxim de 5 punts.  
e) Altres temàtiques no relacionades anteriorment, desenrotllades durant l'any 2015. Fins a 5 punts.  
Fins a un màxim del 40 % de la puntuació total.  
2. Seran objecte de repartiment 25 punts addicionals per a cada sector. Els dits punts es distribuiran entre les entitats sol·licitants que complisquen els requisits de la convocatòria en funció del nombre d'associacions de mares i pares d'alumnes que les integren. Per a realitzar el càlcul de la puntuació que corresponga a cada entitat, es considerarà la suma total de totes les associacions que en formen part i el percentatge que representa cada entitat sobre el total, i d'esta manera es prorratejaran els 25 punts entre estes, segons el dit percentatge.  
Per a realitzar el càlcul es consideraran les dades que en la data de publicació d'esta orde consten en el cens de confederacions, federacions i associacions de mares i pares de l'alumnat de centres docents no universitaris de la Comunitat Valenciana, que regula l'Orde de 4 de novembre de 1996, de la Conselleria de Cultura, Educació i Ciència.  
3. Per a considerar-se beneficiari seleccionat per la comissió avaluadora serà necessari aconseguir una puntuació mínima de 50 punts.  
  
Octava. Comissió avaluadora  
1. L'avaluació de les sol·licituds de concessió d'ajudes serà realitzada per la comissió avaluadora integrada per:  
a) El titular del Servici d'Innovació i Qualitat, que actuarà com a president.  
b) Un funcionari o funcionària que preste els seus servicis en el Servici d'Innovació i Qualitat, que actuarà com a secretari o secretària.  
c) Un funcionari o funcionària que preste els seus servicis en la Subdirecció General de Centres Docents de la Direcció General de Centres i Personal Docent.  
d) Un funcionari o funcionària que preste els seus servicis en la Subdirecció General d'Ordenació de la Direcció General d'Innovació, Ordenació i Política Lingüística.  
e) Un funcionari o funcionària que preste els seus servicis en la Inspecció Educativa.  
2. La comissió avaluadora tindrà la facultat de comprovar, en qualsevol moment, l'efectivitat de les actuacions previstes en la present orde, i podrà demanar a les federacions i confederacions beneficiàries la remissió d'informes prou documentats sobre l'execució de les activitats dutes a terme, així com dels procediments efectuats amb este fi.  
  
3. La comissió avaluadora, estudiades i revisades totes les sol·licituds, emetrà un informe que contindrà una relació per orde de puntuació de les federacions d'AMPA i confederacions de federacions d'AMPA que hagen sol·licitat l'ajuda, la qual elevarà a la Subdirecció General d'Innovació i Qualitat Educativa.  
  
Novena. Resolució  
1. El termini màxim per a resoldre la present convocatòria, serà de sis mesos a comptar de la data de finalització del termini d'entrega de les sol·licituds. Vençut el termini sense haver-se notificat cap resolució expressa, els interessats podran considerar desestimades les seues sol·licituds per silenci administratiu, segons l'article 55 de la Llei 9/2001, de 21 de desembre, de la Generalitat, de mesures fiscals, de gestió administrativa i financera i d'organització de la Generalitat Valenciana.  
2. Una vegada emés l'informe de l'avaluació per la comissió avaluadora, la Subdirecció General d'Innovació i Qualitat Educativa, com a òrgan instructor, elevarà una proposta de resolució per a la concessió de les ajudes a la Direcció General d'Innovació, Ordenació i Política Lingüística, la qual resoldrà esta convocatòria per delegació de la consellera d'Educació, Cultura i Esport.  
3. La resolució, amb l'especificació dels noms de les federacions i confederacions beneficiàries de l'ajuda i les dotacions econòmiques que els corresponguen, així com, si és el cas, les sol·licituds desestimades, es notificarà als interessats d'acord amb el que preveu l'article 58 i següents de la Llei 30/1992, de 26 de novembre, de Règim jurídic de les Administracions Públiques i de Procediment Administratiu Comú (LRJPAC), i la resta de normes d'aplicació en esta matèria, per mitjà de la seua publicació en la pàgina web http://www.cece.gva.es/relin/val/subvenciones.htm. Esta publicació substituirà la notificació de conformitat amb el que preveu l'article 59.6.b de la LRJPAC.  
  
  
Deu. Adjudicació i pagament de les subvencions  
1. Les ajudes s'atorgaran en funció dels criteris de la base sèptima i podran ser subvencionats la totalitat o una part dels gastos pressupostats. Amb relació a esta orde d'ajudes es concedirà una sola subvenció per entitat sol·licitant. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. Una vegada dictada la resolució expressa de concessió de les ajudes, l'import d'estes s'abonarà íntegrament a les entitats beneficiàries que hagen presentat correctament la justificació a què es referix la base dotze.  
3. Basant-se en el que establix l'article 171, de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, l'entitat beneficiària podrà sol·licitar el pagament anticipat de fins al 30 % de l'import de la subvenció, que podrà lliurar-se immediatament, una vegada publicada la resolució de concessió d'ajudes, sempre que prèviament s'haja formalitzat el corresponent aval, garantia, pòlissa d'assegurances o qualsevol altre mitjà que establisca la normativa corresponent, per l'import anticipat.  
4. Si dels justificants de gasto presentats resulta un import inferior a l'ajuda concedida, la quantitat sobrant fins a aconseguir l'import global assignat en l'ordene segon d'esta orde a les federacions i confederacions es distribuirà proporcionalment entre les restants entitats beneficiàries, sempre que les quanties adjudicades no excedisquen el gasto pressupostat per estes.  
  
Onze. Gastos subvencionables  
1. Les ajudes previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables els gastos exclosos en el dit article. En este sentit, els tributs són gastos subvencionables quan la persona beneficiària de la subvenció els abona efectivament. En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
2. Són gastos subvencionables els següents:  
a) Els gastos de funcionament de l'entitat beneficiària (rebuts de llum, aigua, lloguer de la seu, material d'oficina, telèfons fixos i mòbils).  
b) Gastos de personal.  
c) Els gastos de desplaçament (s'exclouen els gastos de restauració i hostalatge), sempre que s'acredite quina és l'activitat concreta que els genere, detallant el dia, hora i motiu de cada un d'ells.  
d) Celebració de xarrades, jornades o cursos de formació relacionades amb els fins de l'entitat, on es detallaran els gastos ocasionats en cada un, especificant nom de l'activitat, lloc, dia, hora i duració, la persona que la impartix i el contingut, i aportant el programa difós per a la seua convocatòria, havent d'indicar en cada una d'estes el patrocini de la conselleria.  
Dels gastos descrits en l'apartat c), els imports corresponents a quilometratge que es justifiquen se subvencionaran prenent com a referència l'import establit pel mateix concepte en el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris (DOCV 6531, de 30 de maig). Dels gastos descrits en l'apartat d, la persona que impartisca l'activitat podrà subvencionar un import màxim que prendrà com a referència la figura de personal col·laborador del mencionat Decret 64/2011, amb el límit del doble de l'import previst per a este personal col·laborador.  
  
3. No serà objecte d'ajuda els gastos que es referisquen a material inventariable.  
4. S'exclouen aquells gastos que no tinguen una relació directa amb l'activitat subvencionada.  
  
Dotze. Justificació de les ajudes  
1. Les organitzacions beneficiàries hauran de presentar, segons el model de l'annex V, la documentació justificativa següent:  
a) Un informe-memòria explicatiu de les activitats que s'han dut a terme, que arreplegue l'execució de cada una de les activitats enumerades en el projecte presentat en la sol·licitud i que va servir de base per a la concessió de l'ajuda segons els criteris de valoració establits en la base sèptima d'este annex II.  
b) Compte justificatiu, segons el model de l'annex VI, en el qual s'haurà d'incloure, sota responsabilitat del declarant, els justificants de gasto (factures, rebuts, etc.) o qualsevol altre document amb validesa jurídica, agrupats per concepte de gasto, que permeta acreditar la realització de les activitats per a les quals es va concedir l'ajuda. El compte haurà d'incloure declaració de les activitats realitzades que han sigut finançades amb la subvenció i el seu cost, amb el desglossament de cada un dels gastos incorreguts.  
2. En el supòsit previst en la base tercera, punt 2, del present annex, l'entitat beneficiària, haurà de presentar un document que acredite el compromís de l'entitat associada d'efectuar la totalitat o part de l'activitat subvencionada. Igualment, es presentarà un certificat de l'entitat associada que acredite la recepció i import dels fons per la part corresponent, acompanyat dels justificants de gasto en què ha incorregut l'entitat associada.  
3. Respecte de les factures i la resta de documents de valor probatori equivalent en el tràfic jurídic mercantil o amb eficàcia administrativa, es presentaran originals. Es podran presentar còpies que hauran d'anar acompanyades dels exemplars originals emesos a nom de l'entitat beneficiària, a l'efecte de ser compulsades, de conformitat amb el que establix l'article 73.1 del Reglament de Subvencions, aprovat pel Reial Decret 887/2006 de 21 de juliol, i posteriorment es tornaran els originals.  
4. Per a acreditar els gastos derivats del personal es presentaran les nòmines, i com a justificants de pagament efectiu líquid es considerarà suficient el rebut del contractat, firmat i amb data, per la totalitat dels pagaments que s'hagen realitzat dins del període computable, o bé podran presentar-se els justificants bancaris de l'eixida de fons. Es presentaran també els butlletins de cotització TC1 i TC2 del personal contractat. Així mateix, el pagament de l'IRPF del treballador s'acreditarà per mitjà del document de liquidació corresponent o transferència bancària.  
5. Quan es tracte de justificar les col·laboracions ocasionals a què es referix l'apartat 2, punt d, de la base onze, i tenint en compte el límit subvencionable allí establit, s'acreditarà per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, per cada col·laboració, en la qual consten el nom de cada una de les xarrades, el lloc, dia i hora que es van realitzar, les dades del perceptor, el seu NIF/CIF, així com les dades relatives a la confederació o federació beneficiària, segons el model que figura com a annex VII. Haurà d'adjuntar-se, junt amb els justificants de pagament, el programa amb el detall del curs, horaris, lloc de realització i nom dels col·laboradors.  
6. Quan s'impartisquen xarrades, jornades o cursos de formació en centres docents, s'aportarà un certificat del centre educatiu on s'especificarà el dia, horari i ponent.  
7. Respecte dels impostos subvencionables, l'entitat beneficiària haurà d'aportar una declaració responsable sobre el seu abonament, recuperació o compensació respecte de cada gasto. Aquelles entitats l'activitat de les quals estiga exempta d'IVA hauran de remetre un certificat del secretari de l'entitat relatiu a esta qüestió.  
8. Si dels justificants de gastos presentats resulta un import inferior a l'ajuda concedida, es procedirà a la reducció automàtica de la subvenció en la quantia necessària perquè l'ajuda no excedisca el gasto justificat.  
9. El termini de presentació de la justificació de les ajudes serà l'establit en la resolució de concessió de l'ajuda.  
  
Tretze. Cessió de dades  
La participació en la present convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
  
Catorze. Obligacions dels beneficiaris  
De conformitat amb el que preveu l'article 14 de la Llei 38/2003, de 17 de novembre, General de Subvencions, els beneficiaris de les ajudes estaran subjectes a les següents obligacions generals derivades de la normativa vigent sobre ajudes o subvencions públiques:  
1. Complir l'objectiu, executar el projecte, realitzar l'activitat o adoptar el comportament que fonamenta la concessió de les subvencions.  
2. Justificar davant d'esta conselleria, si és el cas, el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de la subvenció.  
3. Sotmetre's a les actuacions de comprovació, a efectuar per esta conselleria, si és el cas, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, aportant tota la informació que li siga requerida en l'exercici de les actuacions anteriors.  
4. Comunicar a esta conselleria l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.  
  
6. Conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.  
7. Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions, on es farà constar el patrocini de la Conselleria d'Educació, Cultura i Esport de la Generalitat.  
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.  
  
Quinze. Seguiment i control de les ajudes  
1. El seguiment de les ajudes concedides és competència de la direcció general competent en matèria de participació, que establirà els procediments adequats per a això, i podrà designar també els òrgans o comissions que considere oportú per a realitzar-ho.  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. Tota alteració, tant de les condicions tingudes en compte per a la concessió d'estes ajudes, com dels requisits i condicions establits en la present orde i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destinació de la subvenció o ajuda percebuda, els agents encarregats de la seua realització podran acordar la retenció de factures, documents equivalents o substitutius i de qualsevol document relatiu a les operacions en què es manifesten estos indicis.  
5. En els supòsits previstos en l'article 37 de la Llei 38/2003, de 17 de novembre, General de Subvencions, es declararà per resolució, prèvia la substanciació dels tràmits procedimentals oportuns, la pèrdua del dret a la percepció de l'ajuda i, si és el cas, l'obligació de reintegrar les quantitats ja percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament.  
6. Seran causes d'invalidesa de la resolució de concessió les previstes en l'article 36 de la Llei 38/2003, de 17 de novembre, General de Subvencions.